
játékos köztéri formakísérletek

Kutattam, hogy hol tudnék egy kis játékosságot csempészni a városba. Így akadtam rá a belvárosi ereszcsatornák elhanyagolt, gazdátlan, rejtett világára. Egy olyan világra, ami senkit sem érdekel, mely egy ingerküszöb alatti, periférikus rétege a városnak. Ezek az amúgy alárendelt szerepű, szigorúan funkcionális tárgyak a legtöbb ember számára csak az épületek elcsúfítói (új házaknál el is takarják őket, ha lehet), pedig egy hihetetlenül érdekes világot alkotnak.
Ebbe a világba próbáltam meg egy kis játékosságot lopni (a víz játékosságának segítségével). Első kísérleti helyszínként egy hiányos aljú csatornát néztem ki a Király utca és a Kis Diófa utca sarkán. Ezt egészítettem ki illegálisan egy kísérleti jellegű, rögtönzött betonszoborral. Így született meg az első köztéri beton vízköpő, mely esőben saját életre kel.
Tettemet alapvetően (hiánypótló) mikrokörnyezet-javításnak szántam, de egyben kísérlet is arra, hogy egy ilyen jószándékú, de illegális beavatkozás vajon mennyire állja meg a helyét közterületen. Úgy tűnik, neutralitása folytán meg tudott maradni a városnak ezen az észrevétlen layerén – legalábbis az emberek nagy része számára…



